শেয়ার মার্কেট নিম্নগামী, টাকার দামে রেকর্ড পতন, নেপথ্যে আমেরিকার শুল্ক নীতি?

ওয়েব ডেস্ক: ক্ষমতায় এসেই শুল্ক ঝটকা ডোনাল্ড ট্রাম্পের (Donald Trump)। কানাডা (Canada), মেক্সিকো (Mexico), চীনের (China) পণ্যের উপর ট্রাম্প নতুন করে শুল্ক (Tariff) চাপানোর ঘোষণা করার পরই বিশ্ব বাজারে শুল্ক যুদ্ধ শুরু হওয়ার আশঙ্কা দেখা দিয়েছে। যা বিশ্বে মুক্ত বাণিজ্যের দর্শনে কুঠারাঘাত। ইতিমধ্যে কানাডা, মেক্সিকো পাল্টা আমেরিকার (US) পণ্যে শুল্ক চাপানোর কথা জানিয়েছে। চীন ডব্লিওটিওতে অভিযোগ জানাবে বলে জানিয়েছে।তারই মধ্যে ভারত বেশ কিছু মার্কিন পণ্যে শুল্ক ছাঁটাইয়ের সিদ্ধান্ত নিয়েছে। আগামী ফেব্রুয়ারিতে প্রধানমন্ত্রী নরেন্দ্র মোদির আমেরিকার সফরের আগে এই সিদ্ধান্ত। এই চাপান উতোর, ফিল গুড শুল্ক প্রচেষ্টার মধ্যেও ট্রাম্পের নীতি যে বিশ্ব বাজারে অস্থিরতা সৃষ্টি করেছে তা পরিষ্কার। তার প্রভাব পড়েছে ভারতের বাজারেও। সোমবার দেশের শেয়ার বাজারে ফের পতন হল। এদিন সেনসেক্সের পতন হয়েছে ৭০০ পয়েন্ট। নিফটির পতন হয়েছে ৩০০ পয়েন্ট।

কেন এই শেয়ার পতন? শেয়ার মার্কেট বিশেষজ্ঞদের মতে, বিভিন্ন ঘটনা ভারতীয় স্টক মার্কেটের উপর চাপ তৈরি করেছে। তার মধ্যে অন্যতম হল বিশ্ব বাণিজ্যে অস্থিরতা। বিদেশি বিনিয়োগেরও এক্ষেত্রে প্রভাব পড়েছে বলে মনে করা হচ্ছে। বাজেট পরবর্তী অর্থনৈতিক সমঝোতারও এক্ষেত্রে প্রভাব রয়েছে বলে মনে করা হচ্ছে। উল্লেখ্য ট্রাম্প ঘোষণা করেছে মেক্সিকো ও কানাডার পণ্যের উপর ২৫ শতাংশ শুল্ক চাপানো হবে। চীনের পণ্যের উপর চেপেছে ১০ শতাংশ শুল্ক।

আরও পড়ুন: হাইকোর্টের রায়ই বহাল, ওবিসি সংরক্ষণ নিয়ে সুপ্রিম কোর্টে খারিজ রাজ্যের আবেদন

অন্যদিকে আমেরিকার ডলারের নিরিখে টাকার দামের এদিন রেকর্ড পতন হয়েছে। টাকার মূল্য নেমেছে ৮৭.০৭তে। একইসঙ্গে আমেরিকার ডলারও শক্তিশালী হয়েছে। আমেরিকার ডলারের সূচক ১০৯.৬-এর উপরে উঠেছে। যে কারণে ‘ফরেন ইনস্টিটিউশনাল ইনভেস্টরস’ ভারতের মতো অগ্রণী বাজার ছাড়তে শুরু করে। যার প্রভাব পড়েছে টাকার দামের পতনে।